Verkiesing verby, beurtkrag wink weerArgieffoto (Foto: Jukka Niittymaa/Pixabay) Terwyl die stembriewe getel word, het Eskom Suid-Afrikaners solank daarop voorberei dat beurtkrag moontlik weer op kort kennisgewing ingestel kan word. Die kragvoorsiener het Dinsdagoggend gesê die kragnetwerk verkeer onder groot druk en beurtkrag kan op kort kennisgewing ingestel word, sou enige verdere onderbrekings plaasvind of sommige opwekkingseenhede nie in diens gestel word nie. Dít nadat Eskom Suid-Afrikaners verlede week daarvan verseker het dat die ligte sal aanbly op stemdag, asook die daaropvolgende dae terwyl die stemme in elke munisipaliteit getel word. Die kragvoorsiener sê nou hy het die afgelope 24 uur ’n kragopwekkingseenheid elk by die Camden-, Kendal- en Medupi-kragstasie herstel. Twee opwekkingseenhede by die Arnot- en Hendrina-kragstasie het egter intussen uitgeskop, terwyl ’n eenheid elk by die Arnot- en Lethabo-kragstasie noodgedwonge afgeskakel moes word. Sowat 4 036 MW is tans op beplande instandhouding terwyl 15 852 MW kapasiteit weens tegniese probleme nie beskikbaar is nie. Landsburgers word nou gemaan om elektrisiteit spaarsamig te gebruik. Eskom herinner intussen verbruikers dat beurtkrag “as laaste uitweg” ingestel word om die stabiliteit van die kragstelsel te handhaaf.